CELEX: 32018D0918
Language: hr
Date: 2018-06-22 00:00:00
Title: Provedbena odluka Vijeća (EU) 2018/918 od 22. lipnja 2018. kojom se Njemačkoj i Poljskoj odobrava uvođenje posebne mjere odstupanja od članka 5. Direktive 2006/112/EZ o zajedničkom sustavu poreza na dodanu vrijednost

28.6.2018   
            
            
               HR
            
            
               Službeni list Europske unije
            
            
               L 163/17
            
         PROVEDBENA ODLUKA VIJEĆA (EU) 2018/918
   od 22. lipnja 2018.
   kojom se Njemačkoj i Poljskoj odobrava uvođenje posebne mjere odstupanja od članka 5. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1.,
   uzimajući u obzir prijedlog Europske komisije,
   budući da:
   
               (1)
            
            
               Dopisima evidentiranima pri Komisiji 9. siječnja 2018., odnosno 22. siječnja 2018., Njemačka i Poljska zatražile su odobrenje za uvođenje posebne mjere kojom se odstupa od odredaba Direktive 2006/112/EZ u odnosu na izgradnju novog mosta između mjesta Küstrin-Kietz i Kostrzyn nad Odrą.
            
         
               (2)
            
            
               Dopisima od 5. ožujka 2018. Komisija je proslijedila zahtjev Njemačke i Poljske ostalim državama članicama. Dopisima od 6. ožujka 2018. Komisija je obavijestila Njemačku i Poljsku da ima sve informacije potrebne za razmatranje zahtjeva.
            
         
               (3)
            
            
               U skladu sa sporazumom koji se treba sklopiti između Njemačke i Poljske, područje radova rušenja postojećeg pograničnog mosta i izgradnje novog mosta između mjesta Küstrin-Kietz i Kostrzyn nad Odrą trebalo bi smatrati, u pogledu poreza na dodanu vrijednost („PDV”), dijelom državnog područja Poljske, u mjeri u kojoj su isporuke robe i usluga, stjecanja robe unutar Zajednice i uvoz robe namijenjeni za izvršenje tih radova.
            
         
               (4)
            
            
               Njemačka i Poljska smatraju da su porezne odredbe sporazuma opravdane s ciljem pojednostavljenja postupka ispunjavanja obveza u području PDV-a. Bez takvih odredaba bilo bi nužno razvrstati transakcije na temelju državnog područja na kojem su provedene, što bi izvođačima koji su odgovorni za radove otežalo izvršavanje poreznih obveza.
            
         
               (5)
            
            
               S obzirom na to da se posebnom mjerom pojednostavljuje postupak naplate PDV-a te da bi ona mogla samo u zanemarivom opsegu utjecati na ukupni iznos poreznog prihoda država članica koji je naplaćen u fazi konačne potrošnje, primjereno je odstupiti od Direktive 2006/112/EZ i predvidjeti da se za potrebe PDV-a sve isporuke robe i usluga, stjecanja robe unutar Zajednice i uvoz robe namijenjeni za rušenje postojećeg pograničnog mosta i izgradnju novog mosta između mjesta Küstrin-Kietz i Kostrzyn nad Odrą provode na državnom području Poljske pa stoga podliježu PDV-u u Poljskoj.
            
         
               (6)
            
            
               Odstupanje ne utječe na vlastita sredstva Unije koja proizlaze iz PDV-a,
            
         DONIJELO JE OVU ODLUKU:
   Članak 1.
   Odstupajući od članka 5. Direktive 2006/112/EZ, Njemačkoj i Poljskoj dopušta se da područje gradilišta pograničnog mosta između mjesta Küstrin-Kietz i Kostrzyn nad Odrą smatraju dijelom državnog područja Poljske za potrebe isporuke robe i usluga, stjecanja robe unutar Zajednice i uvoza robe namijenjenih za rušenje postojećeg mosta i izgradnju novog pograničnog mosta.
   Članak 2.
   Ova je Odluka upućena Saveznoj Republici Njemačkoj i Republici Poljskoj.
   
      Sastavljeno u Luxembourgu 22. lipnja 2018.
      
         
            Za Vijeće
         
         
            Predsjednik
         
         V. GORANOV
      
   
   
      (1)  SL L 347, 11.12.2006., str. 1.